Oficiālais Vēstnesis L 236 , 23/09/2003 Lpp. 0948 - 0953



Protokols Nr. 8 par Polijas tērauda rūpniecības restrukturizāciju 1. Neskarot EK līguma 87. un 88. pantu, valsts atbalstu, ko Polija piešķīrusi dažu Polijas tērauda rūpniecības daļu restrukturizācijai, uzskata par saderīgu ar kopējo tirgu, ja: - līdz pievienošanās dienai tiek pagarināts laikposms, kas noteikts 8. panta 4. punktā 2. protokolā par EOTK ražojumiem, kas pievienots Eiropas Līgumam par asociācijas izveidošanu starp Eiropas Kopienām un to dalībvalstīm, no vienas puses, un Polijas Republiku, no otras puses [1], - visā laikposmā no 2002. gada līdz 2006. gadam tiek ievēroti restrukturizācijas plāna noteikumi, pamatojoties uz kuriem tiek pagarināts iepriekšminētā protokola termiņš, - tiek ievēroti šajā protokolā izklāstītie nosacījumi, un - pēc pievienošanās dienas valsts atbalsts Polijas tērauda rūpniecības restrukturizācijai vairs netiek izmaksāts. 2. Polijas tērauda rūpniecības nozares restrukturizāciju, kā tā paredzēta I pielikumā uzskaitīto uzņēmumu individuālajos komercdarbības plānos, un ievērojot šajā protokolā izklāstītos nosacījumus, pabeidz vēlākais 2006. gada 31. decembrī (še turpmāk "restrukturizācijas laikposma beigas"). 3. Valsts atbalstu saskaņā ar Polijas tērauda rūpniecības restrukturizācijas programmu ir tiesīgi saņemt vienīgi I pielikumā uzskaitītie uzņēmumi (še turpmāk "saņēmējuzņēmumi"). 4. Saņēmējuzņēmums nav tiesīgs: a) apvienojoties ar uzņēmumu, kas nav iekļauts I pielikumā, nodot tiesības uz atbalstu, kas piešķirtās saņēmējuzņēmumam; b) pārņemt tādu uzņēmumu aktīvus, kas nav iekļauti I pielikumā un kas tiek atzīti par bankrotējušiem laikposmā līdz 2006. gada 31. decembrim. 5. Jebkāda turpmāka kāda saņēmējuzņēmuma privatizācija notiek tā, lai ievērotu atklātību, un saskaņā ar šajā protokolā paredzētajiem nosacījumiem un principiem attiecībā uz uzņēmuma dzīvotspēju, valsts atbalstu un ražošanas jaudas samazinājumu. Veicot kāda uzņēmuma vai atsevišķu aktīvu pārdošanu, nekādu turpmāku valsts atbalstu nepiešķir. 6. Valsts atbalstu restrukturizācijai, ko piešķir saņēmējuzņēmumiem, nosaka atbilstīgi pamatojumiem, kas ietverti apstiprinātā Polijas tērauda rūpniecības restrukturizācijas plānā un individuālajos komercdarbības plānos, kurus apstiprina Padome. Jebkurā gadījumā atbalsts, kas izmaksāts laikposmā no 1997. gada līdz 2003. gadam, un tā kopapjoms nepārsniedz PLN 3387070000. No minētā kopapjoma, - attiecībā uz Polskie Huty Stali (še turpmāk "PHS") — restrukturizācijas atbalsts, kas jau piešķirts vai kas tiek piešķirts laikposmā no 1997. gada līdz 2003. gada beigām, nepārsniedz PLN 3140360000. Laikposmā no 1997. gada līdz 2001. gadam PHS jau ir saņēmis restrukturizācijas atbalstu PLN 62360000 apjomā; 2002. un 2003. gadā tas saņems turpmāku restrukturizācijas atbalstu, kas nepārsniedz PLN 3078000000, atkarībā no prasībām, kuras izklāstītas apstiprinātajā restrukturizācijas plānā (ja Eiropas līguma 2. protokolā paredzētais labvēlības periods tiek pagarināts līdz 2002. gada beigām — pilnībā izmaksājams 2002. gadā, pārējos gadījumos — 2003. gadā); - attiecībā uz Huta Andrzej S.A., Huta Bankowa Sp. z o.o., Huta Batory S.A., Huta Buczek S.A., Huta Lucchini Sp. z o.o., Huta Łabędy S.A., un Huta Pokój S.A. (še turpmāk "pārējie saņēmējuzņēmumi") — tērauda rūpniecības restrukturizācijas atbalsts, kas jau piešķirts vai kas tiek piešķirts laikposmā no 1997. gada līdz 2003. gada beigām, nepārsniedz PLN 246710000. Laikposmā no 1997. gada līdz 2001. gadam šie uzņēmumi jau saņēmuši restrukturizācijas atbalstu PLN 37160000 apjomā; tie saņems turpmāku restrukturizācijas atbalstu, kas nepārsniedz PLN 210210000, atkarībā no prasībām, kuras izklāstītas apstiprinātajā restrukturizācijas plānā (ja Eiropas līguma 2. protokolā paredzētais labvēlības periods tiek pagarināts līdz 2002. gada beigām — PLN 182170000 izmaksājami 2002. gadā un PLN 27380000 — 2003. gadā, pārējos gadījumos PLN 210210000 izmaksājami 2003. gadā). Polija nepiešķir nekādu turpmāku valsts atbalstu Polijas tērauda rūpniecības restrukturizācijai. 7. Kopējais ražošanas jaudas samazinājums, ko Polija laikposmā no 1997. gada līdz 2006. gadam sasniedz attiecībā uz gatavo produkciju, ir vismaz 1231000 tonnas. Šis kopapjoms ietver kopējo samazinājumu vismaz 715000 t/g karstās velmēšanas ražojumiem un 716000 t/g aukstās velmēšanas ražojumiem, kā arī maksimālo ražošanas jaudas pieaugumu 200000 t/g pārējai gatavajai produkcijai. Ražošanas jaudas samazinājumu nosaka, pamatojoties vienīgi uz ražotņu pilnīgu slēgšanu, tās faktiski likvidējot, lai nebūtu iespējama to darbības atjaunošana. Ja tērauda ražošanas uzņēmumu atzīst par bankrotējušu, to neuzskata par ražošanas jaudas samazinājumu. Šā protokola II pielikumā paredzētais ražošanas jaudas samazinājums ir minimālais samazinājums; faktiskos kopējos jaudas samazinājumus un to grafiku noteiks līdz 2006. gada 31. decembrim, pamatojoties uz Polijas restrukturēšanas programmas galīgo variantu un individuāliem komercdarbības plāniem saskaņā ar Eiropas līgumu un ņemot vērā mērķi nodrošināt saņēmējuzņēmumu ekonomisko dzīvotspēju. 8. Ir jāīsteno saņēmējuzņēmuma PHS komercdarbības plāns. Proti: a) īstenojot restrukturizāciju, galvenā uzmanība jāpievērš tam, lai: - reorganizētu PHS ražotnes, ieviešot jaunus ražojumus, un nodrošinātu horizontālu organizatorisko struktūru atbilstīgi funkcijām (iepirkšana, ražošana, pārdošana), - izveidotu PHS vienotu vadības struktūru, kas ļauj pilnībā īstenot apvienošanās sinerģiju, - sekmētu PHS stratēģiskā fokusa orientāciju uz pārdošanu nevis ražošanu, - uzlabotu PHS komercdarbības vadības efektivitāti, kā arī panāktu labāku kontroli attiecībā uz tiešo tirdzniecību, - pamatojoties uz noteiktiem ekonomikas apsvērumiem, PHS pārskatītu stratēģiju attiecībā uz meitas uzņēmumiem un — attiecīgos gadījumos — nodrošinātu attiecīgo pakalpojumu integrēšanu mātes uzņēmumā, - PHS pārskatītu savu ražojumu klāstu, samazinātu lieko ražošanas jaudu attiecībā uz garajiem pusfabrikātiem un kopumā turpinātu iesaistīšanos tādu ražojumu tirgū, kuriem ir augstāka pievienotā vērtība, - PHS veiktu ieguldījumus, lai panāktu gatavās produkcijas augstāku kvalitāti; īpaša uzmanība jāpievērš tam, lai termiņā, kas paredzēts PHS restrukturizācijas programmas īstenošanas grafikā, un vēlākais līdz 2006. gada beigām panāktu 3-Sigma ražošanas kvalitātes PHS Kraków ražotnē; b) restrukturizācijas laikposmā PHS ir jāpalielina izmaksu ietaupījums, nodrošinot enerģijas izmantošanas efektivitāti, uzlabojot iepirkšanu un nodrošinot ražošanas ienesīgumu, kas atbilst attiecīgam ienesīguma līmenim Eiropas Savienībā; c) jāīsteno nodarbinātības restrukturizācija; līdz 2006. gada 31. decembrim jāsasniedz produktivitātes līmenis, kas ir līdzvērtīgs ES tērauda rūpniecības ražojumu grupu produktivitātes līmenim, par pamatu ņemot konsolidēts datus, tostarp datus par netiešo nodarbinātību pilnībā piederošajos pakalpojumu uzņēmumos; d) jebkāda privatizācija jāveic tā, lai būtu ņemta vērā nepieciešamība nodrošināt atklātību un pilnībā respektēta PHS komerciālā vērtība. Veicot pārdošanu, nekādu turpmāku valsts atbalstu nepiešķir. 9. Ir jāīsteno pārējo saņēmējuzņēmumu komercdarbības plāns. Proti: a) īstenojot restrukturizāciju pārējos saņēmējuzņēmumos, galvenā uzmanība jāpievērš tam, lai: - sekmētu stratēģiskā fokusa orientāciju uz pārdošanu nevis ražošanu, - uzlabotu uzņēmumu komercdarbības vadības efektivitāti, kā arī panāktu labāku kontroli attiecībā uz tiešo tirdzniecību, - pamatojoties uz noteiktiem ekonomikas apsvērumiem, pārskatītu stratēģiju attiecībā uz meitas uzņēmumiem un — attiecīgos gadījumos — nodrošinātu attiecīgo pakalpojumu integrēšanu mātes uzņēmumos; b) attiecībā uz Huta Bankowa — jāīsteno izmaksu samazināšanas programma; c) attiecībā uz Huta Buczek — jāpanāk, lai kreditori un vietējās finanšu iestādes sniegtu nepieciešamo finansiālo atbalstu, un jāīsteno izmaksu samazināšanas programma, tostarp jāsamazina ieguldījumu izmaksas, pielāgojot esošās ražotnes; d) attiecībā uz Huta Łabędy — jāīsteno izmaksu samazināšanas programma un jāsamazina atkarība no kalnrūpniecības uzņēmumiem; e) attiecībā uz Huta Pokój — jānodrošina meitas uzņēmumu atbilstība starptautiskiem produktivitātes standartiem, jāpanāk enerģijas patēriņa samazināšanās un jāatsakās no paredzētā ieguldījuma apstrādes un būvniecības nodaļā; f) attiecībā uz Huta Batory — jāpanāk vienošanās ar kreditoriem un finanšu iestādēm par parādsaistību grafika maiņu un aizdevumiem ieguldījumu veikšanai. Uzņēmumam jānodrošina arī būtisks izmaksu samazinājums, veicot nodarbinātības restrukturizāciju un uzlabojot ienesīgumu; g) attiecībā uz Huta Andrzej — jānodrošina stabila finansiālā bāze uzņēmuma attīstībai, apspriežot vienošanos ar uzņēmuma pašreizējiem aizdevējiem, ilgtermiņa kreditoriem, tirdzniecības kreditoriem un finanšu iestādēm. Jāveic papildu ieguldījumi cauruļu karstās velmēšanas ražotnē un jāīsteno darbinieku skaita samazināšanas programma, h) attiecībā uz Huta L.W. — jāveic ieguldījumi saistībā ar uzņēmuma karstās velmēšanas ražotņu projektu, ceļamierīcēm un stāvokli vides aizsardzības jomā. Tāpat šajā uzņēmumā jāpanāk augstāks produktivitātes līmenis, veicot personāla restrukturizāciju un samazinot piesaistīto pakalpojumu izmaksas. 10. Jebkādas turpmākas izmaiņas restrukturizācijas plānā kopumā un individuālajos plānos ir jāsaskaņo ar Komisiju un, attiecīgos gadījumos, Padomi. 11. Restrukturizācijas plānu īsteno, ievērojot pilnīgu atklātību un atbilstīgi sakārtotas tirgus ekonomikas principiem. 12. Pirms un pēc pievienošanās līdz restrukturizācijas laikposma beigām Komisija un Padome — atbilstīgi 13. līdz 18. punktam — rūpīgi pārrauga, kā tiek īstenota restrukturizācija un kā tiek ievēroti šajā protokolā paredzētie noteikumi par uzņēmumu dzīvotspēju, valsts atbalstu un ražošanas jaudas samazinājumiem. Šajā nolūkā Komisija iesniedz ziņojumus Padomei. 13. Papildus valsts atbalsta pārraudzībai, Komisija un Padome pārrauga restrukturizācijas kritērijus, kas paredzēti III pielikumā. 14. Pārraudzība ietver neatkarīgu izvērtēšanu, ko veic 2003., 2004., 2005. un 2006. gadā. Jāveic Komisijas pārbaude attiecībā uz uzņēmuma dzīvotspēju, un izvērtēšanas gaitā jākontrolē uzņēmuma produktivitāte. 15. Polija pilnībā piedalās visos pārraudzības pasākumos. Proti: - vēlākais katra gada 15. martā un 15. septembrī līdz restrukturizācijas laikposma beigām Polija iesniedz Komisijai 6 mēnešu ziņojumus par saņēmējuzņēmumu restrukturizāciju, - pirmo ziņojumu Komisijai iesniedz līdz 2003. gada 15. martam, un pēdējo ziņojumu — līdz 2007. gada 15. martam, ja vien Komisija nenolemj citādi, - ziņojumos iekļauj visu informāciju, kas vajadzīga, lai pārraudzītu restrukturizācijas procesu, valsts atbalstu, kā arī ražošanas jaudas samazināšanu un izmantošanu; ziņojumiem ir jānodrošina pietiekama finanšu informācija, lai varētu izvērtēt to, vai ir ievēroti šajā protokolā paredzētie nosacījumi un prasības. Ziņojumos ir jābūt vismaz IV pielikumā norādītajai informācijai, ko Komisija ir tiesīga mainīt, ņemot vērā pārraudzības procesa gaitā gūto pieredzi. Papildus individuālajiem komercdarbības ziņojumiem, ko iesniedz I pielikumā uzskaitītie uzņēmumi, sagatavo arī ziņojumu par vispārējo stāvokli Polijas tērauda rūpniecības nozarē, tostarp par aktuālajiem makroekonomikas rādītājiem, - turklāt Polijai jāsniedz jebkāda papildu informācija, kas vajadzīga 14. punktā paredzētās neatkarīgās izvērtēšanas veikšanai, - Polija saņēmējuzņēmumiem uzliek par pienākumu sniegt visu attiecīgo informāciju, kas citos apstākļos būtu uzskatāma par konfidenciālu. Komisija nodrošina, ka ziņojumā Padomei netiek uzpausta uzņēmumu konfidenciālā informācija. 16. Komisija var jebkurā laikā pieņemt lēmumu pilnvarot neatkarīgu konsultantu, lai izvērtētu pārraudzības rezultātus, veiktu jebkādus nepieciešamos pētījumus un sniegtu ziņojumu Komisijai un Padomei. 17. Ja Komisija, pamatojoties uz pārraudzības rezultātiem, konstatē, ka ir notikušas būtiskas izmaiņas finanšu datos, pamatojoties uz kuriem notika uzņēmuma dzīvotspējas izvērtēšana, tā var prasīt, lai Polija veic atbilstīgus pasākumus attiecīgo saņēmējuzņēmumu restrukturizācijas pasākumu pastiprināšanai vai mainīšanai. 18. Ja pārraudzības gaitā konstatē, ka: a) nav ievēroti šajā protokolā paredzētie nosacījumi attiecībā uz pārejas pasākumiem vai arī b) nav izpildītas saistības, kas radušās saistībā ar tā laikposma pagarināšanu, kura laikā Polija ir tiesīga izņēmuma kārtā piešķirt valsts atbalstu tērauda rūpniecības restrukturizācijai, kā noteikts Eiropas līgumā [2], vai c) restrukturizācijas laikposmā Polija ir piešķīrusi papildu nesaderīgu valsts atbalstu tērauda rūpniecībai, jo īpaši saņēmējuzņēmumiem, tad šajā protokolā paredzētie pārejas posma pasākumi nav spēkā. Komisija veic atbilstīgus pasākumus, prasot, lai attiecīgie uzņēmumi atmaksā jebkādu atbalstu, kas piešķirts, pārkāpjot šajā protokolā paredzētos nosacījumus. [1] OV L 348, 31.12.1993., 2. lpp. [2] OV L 348, 31.12.1993., 2. lpp. -------------------------------------------------- I PIELIKUMS UZŅĒMUMI, KAS SAŅEM VALSTS ATBALSTU SASKAŅĀ AR POLIJAS TĒRAUDA RŪPNIECĪBAS RESTRUKTURIZĀCIJAS PROGRAMMU "Polskie Huty Stali" S.A. Katowice Huta Andrzej S.A. Zawadzkie Huta Bankowa Sp. z o.o. Dąbrowa Górnicza, Huta Batory S.A. Chorzów Huta Buczek S.A. Sosnowiec Huta L.W. Sp. z o.o. Warszawa Huta Łabędy S.A. Gliwice Huta Pokój S.A. Ruda Śląska . -------------------------------------------------- II PIELIKUMS RAŽOŠANAS JAUDAS IZMAIŅU GRAFIKS (SAMAZINĀJUMI UN PALIELINĀJUMI) [1] Uzņēmums | Iekārtas | Jaudas izmaiņas (tonnas gadā) | Ražošanas izmaiņu datums | Pilnīgas slēgšanas datums | PHS | Vieglo un vidējo detaļu velmētava, Świętochłowice | −340000 | 1997 | 1997 | Łabędy | Vidējo detaļu velmētava | −90000 | 2000 | 2000 | PHS | Galvanizācijas līnija, Świętochłowice | +100000 | 2000 | — | PHS | Slokšņu karstā velmētava, Kraków | −700000 | 31.12.2002 | 31.03.2005 | PHS | Slokšņu aukstā velmētava, Świętochłowice | −36000 | 31.12.2002 | 31.12.2005 | L.W. | Šauro slokšņu aukstā velmētava | −30000 | 31.12.2002 | 31.12.2004 | Łabędy | Vidējo detaļu velmētava | −90000 | 30.09.2003 | 30.09.2003 | Łabędy | Universālo plākšņu velmētava | −35000 | 31.12.2003 | 31.12.2003 | Bankowa | Vidējo detaļu velmētava | −60000 | 31.12.2004 | 31.12.2006 | PHS | Stiepļu stienīšu velmētava, Sosnowiec | +200000 | 01.01.2005 | — | PHS | Organiskā pārklājuma lokšņu ražošanas līnija, Świętochłowice | +100000 | 01.01.2005 | — | PHS | Slokšņu aukstās velmētavas, Kraków (četras abpusējās velmētavas un piecas stāvu velmētavas) | −650000 | 31.12.2005 | 31.12.2006 | PHS | Slokšņu karstā velmētava, Kraków | +400000 | 01.01.2006 | — | | Ražošanas jaudas izmaiņu kopapjoms | −1231000 | | | [1] Ražošanas jaudas samazinājumam ir jābūt pilnīgam samazinājumam, kas definēts Komisijas Lēmumā Nr. 3010/91/EOTK (OV L 286, 16.10.1991., 20. lpp.). -------------------------------------------------- III PIELIKUMS RESTRUKTURIZĀCIJAS KRITĒRIJI UN PĀRRAUDZĪBA 1. Dzīvotspēja Ievērojot īpašos uzskaites noteikumus, ko piemēro Komisija, ikviens saņēmējuzņēmums vēlākais līdz 2006. gada 31. decembrim sasniedz minimālo gada saimnieciskās darbības apgrozījumu (10 % neintegrētiem tērauda rūpniecības uzņēmumiem, 13,5 % integrētām tērauda rūpnīcām) un minimālos ieņēmumus no pašu kapitāla — 1,5 % no apgrozījuma. To apstiprina neatkarīgā izvērtēšanā, ko laikposmā no 2003. gada līdz 2006. gadam veic katru gadu, kā paredzēts protokola 14. punktā. 2. Produktivitāte Līdz 2006. gada 31. decembrim pakāpeniski sasniedz vispārējo produktivitāti, ko aprēķina, pamatojoties uz konsolidētiem datiem par izmaksām, nodarbinātību un tiešo nodarbinātību, un kas līdzvērtīga ES tērauda rūpniecības produktivitātei. To apstiprina neatkarīgā izvērtēšanā, ko laikposmā no 2003. gada līdz 2006. gadam veic katru gadu, kā paredzēts protokola 14. punktā. 3. Izmaksu samazināšana Īpaša uzmanība jāpievērš izmaksu samazināšanai, kas ir viens no uzņēmuma dzīvotspējas būtiskajiem elementiem. Tā jāveic pilnībā atbilstīgi saņēmējuzņēmumu komercdarbības plāniem. Izmaksu samazināšanu restrukturizācijas laikposmā veic tā, lai līdz minētā laikposma beigām panāktu izmaksu līmeni, kas ir līdzvērtīgs izmaksu līmenim ES tērauda rūpniecībā. -------------------------------------------------- IV PIELIKUMS INFORMĀCIJAS PRASĪBU INDIKATĪVS SARAKSTS 1. Ražošana un tirgus iedarbība - mēneša ražošanas apjoms un paredzamais ražošanas apjoms atlikušajā restrukturizācijas laikposmā neapstrādātam tēraudam, pusfabrikātiem un gatavajai produkcijai, iedalot pēc kategorijas un ražojumu klāsta, - pārdošanas apjoms un paredzamais pārdošanas apjoms atlikušajā restrukturizācijas laikposmā, tostarp daudzumi, cenas un tirgi; iedalījums pēc ražojumu klāsta. 2. Ieguldījumi - dati par veiktajiem ieguldījumiem, - pabeigšanas diena, - ieguldījumu izmaksas, finansējuma avoti un jebkāda attiecīgā atbalsta summas saistībā ar šiem ieguldījumiem, - atbilstīgos gadījumos — atbalsta izmaksas diena, - sīkākas ziņas par plānotajiem ieguldījumiem. 3. Darbaspēka samazināšana - atlaisto darbinieku skaits un atlaišanas laiks, - nodarbinātības attīstība saņēmējuzņēmumos (nošķirot tiešo un netiešo nodarbinātību), - sadalījums izmaksām, kas attiecas uz nodarbinātību un piesaistīto pakalpojumu līgumiem. 4. Ražošanas jauda (Polijas tērauda rūpniecības nozarē kopumā) - datums vai plānotais datums, kad tiek pārtraukta MIJ izteiktu konkrētu apjomu ražošana (MIJ ir gada maksimālā iespējamā ražošanas jauda, ko sasniedz parastos ražošanas apstākļos), kā arī šo ražošanas jaudu raksturojums, - datums (vai plānotais datums) attiecīgās ražotnes demontāžai, kas definēta Komisijas Lēmumā Nr. 3010/91/EOTK par informāciju, kas tērauda rūpniecības uzņēmumiem jāsniedz par ieguldījumiem [1] kā arī sīkāka informācija par demontāžu, - datums (vai plānotais datums) jaunu ražošanas jaudu ieviešanai un to raksturojums, - Polijas kopējās ražošanas jaudas attīstība attiecībā uz neapstrādātu tēraudu un gala produkciju, iedalot pēc kategorijām. 5. Izmaksas - izmaksu sadalījums, kā arī iepriekšējo laikposmu un turpmāko izmaksu attiecīgs izvērtējums, jo īpaši attiecībā uz darbaspēka izmaksu samazinājumu, enerģijas patēriņu, izejvielu izmaksu samazinājumu, inventāru un piesaistīto pakalpojumu apjoma samazinājumu. 6. Finanšu darbība - noteiktu galveno finanšu rādītāju izvērtēšana, lai demonstrētu virzību uzņēmuma dzīvotspējas nodrošināšanai (finanšu rezultātus un rādītājus norāda tā, lai būtu iespējama salīdzināšana ar uzņēmuma finanšu restrukturizācijas plānu, un tiem ir jāietver Komisijas noteiktā uzņēmuma dzīvotspējas pārbaude), - izdevumu apjoms, - sīkāka informācija par atbalstu un tā piešķiršanas laiku, - sīkāka informācija par iepriekš piešķirto atbalstu un tā izmaksāšanas laiku, - jebkādu jaunu aizdevumu noteikumi (neatkarīgi no finansējuma avota), - auditēti finanšu pārskati. 7. Privatizācija - privatizācijā izmantotā procedūra, - pārdošanas cena, paredzētie nosacījumi, kā arī noteikumi attiecībā uz pastāvošajām saistībām, - pārdošanas ieņēmumu izlietojums, - pārdošanas datums, - uzņēmuma finansiālais stāvoklis pārdošanas laikā, - uzņēmuma vērtība/aktīvi pārdošanas laikā un vērtēšanas metodes. 8. Jaunu uzņēmumu vai ražotņu izveide, kas rada ražošanas jaudas pieaugumu - visu iesaistīto privātā un publiskā sektora dalībnieku nosaukumi, - finansējuma avoti, kas nodrošina viņu dalību jaunā uzņēmuma vai ražotnes izveidē, - privātā un publiskā sektora kapitāla daļu turētāju dalības noteikumi, - jaunā uzņēmuma vadības struktūra. 9. Jebkāda papildu informācija, ko uzskata par nepieciešamu iepriekš 14. punktā paredzētās neatkarīgās izvērtēšanas veikšanai. [1] OV L 286, 16.10.1991., 20. lpp. --------------------------------------------------